《题池州弄水亭》
唐代·杜牧

弄水亭前溪，飐滟翠绡舞。绮席草芊芊，紫岚峰伍伍。

螭蟠得形势，翚飞如轩户。一镜奁曲堤，万丸跳猛雨。

槛前燕雁栖，枕上巴帆去。丛筠侍修廊，密蕙媚幽圃。

杉树碧为幢，花骈红作堵。停樽迟晚月，咽咽上幽渚。

客舟耿孤灯，万里人夜语。漫流罥苔槎，饥凫晒雪羽。

玄丝落钩饵，冰鳞看吞吐。断霓天帔垂，狂烧汉旗怒。

旷朗半秋晓，萧瑟好风露。光洁疑可揽，欲以襟怀贮。

幽抱吟九歌，羁情思湘浦。四时皆异状，终日为良遇。

小山浸石棱，撑舟入幽处。孤歌倚桂岩，晚酒眠松坞。

纡馀带竹村，蚕乡足砧杵。塍泉落环珮，畦苗差纂组。

风俗知所尚，豪强耻孤侮。邻丧不相舂，公租无诟负。

农时贵伏腊，簪瑱事礼赂。乡校富华礼，征行产强弩。

不能自勉去，但愧来何暮。故园汉上林，信美非吾土。

作者简介：杜牧（公元803－约852年），字牧之，号樊川居士，汉族，京兆万年（今陕西西安）人，唐代诗人。杜牧人称“小杜”，以别于杜甫。与李商隐并称“小李杜”。因晚年居长安南樊川别墅，故后世称“杜樊川”，著有《樊川文集》。